নই দিল্লীদা পাংথোকপা পি.এম.এন.সি.ঐচ. পার্তনরস ফোরমদা প্রধান মন্ত্রীনা পীখিবা মরু ওইবা ৱারোল

দাইজদা লৈরিবা শক্নাইরবশিং, ভারত অমসুং মপানগী দেলিগেতশিং, ইবুংঙো অমসুং ইবেম্মাশিং খুরুমজরি , পার্তনরস ফোরম ২০১৮দা শরুক য়ারিবা মালেমগী মফম কয়াদগী লাকপা দেলিগেতশিং তরাম্না ওকচরি । মসি ঐখোয়গী পান্দমশিং ফংগদবা অমত্তা ঙাইরবা পুন্না থবক তৌমিন্নবনি । নাগরিকশিং মরক্তা অপুনবা, কাংলুপশিংগী মরক্তা অপুনবা, লৈবাকশিংগী মরক্তা অপুনবনি । স্তেনবল দিবলপমেন্ত এজেন্দা অসি মসিগী মমি অমনি । লৈবাকশিং মশা মথন্থ লেপ্পা ঙমজবগী মতম অদু নৎত্রে । লৈবাকশিং অসিনা মীয়াম শক্তি পীনবা, হকশেলগী ফিবম অমসুং লাইরিক লাইশুগী ফিবম ফগৎহন্নবা, লায়রবা কোকহন্নবা অমসুং শেন–থুম চাওখৎহন্নবা থবক কন্না পায়খৎলি । মমাশিংগী হকচাং ফবা অদুনা অঙাংশিং হকচাং কয়া য়াম্না ফবগে হায়বা খঙগদৌরিবনি অমসুং অঙাংশিং হকচাং ফবা অদুনা ঐখোয়গী হয়েংগী হকচাং ফবা লেপকদৌরিবনি । মমাংশিং অমসুং অঙাংশিংগী হকশেলগী ফিবম ফগৎহন্নবা খন্ননবা ঐখোয় মফম অসিদা পুল্লিবনি । ঙসি ঐখোয়না খন্নবদগী ফংলকপশিং অদুনা ঐখোয়গী হয়েং তুংদা কান্নবা পীগদৌরিবনি । পার্তনর ফোরমগী পান্দম অসি ভারতকী মমাংঙৈগী লৌশিং “ভাসুধাইবা কুতুমবাকাম” অদুগা মান্নৈ । মালেম অসি ইমুং অমা খক্তনি । মসি ঐগী সরকারগী ফিলোসোফি “সবকা সাথ সবকা বিকাস” হায়বদি পুন্না হোৎনমিন্নবা অমসুং পুন্না চাউখৎমিন্নবা অসিগা য়াম্না মান্নৈ । চাবোকপীশিং , পোকপদা ঙাইরিবা অঙাংশিং অমসুং অঙাংশিংগী হকশেলগী পুন্নবা থবক তৌমিন্নবা অসিনা অঙকপা অমসুং য়াম্না কান্নবা অমনি । হকচাং হেন্না ফনবা থবক অমা পাংথোকপতা নত্তনা ঐখোয়না হেন্না চাউখৎনবা থবক অমা পায়খৎলি । মালেম্না হেন্না য়াংনা চাউখৎনবা অনৌবা লম্বীশিং থীরিবা অসিদা , নুপীশিংগী হকচাং ফনা থম্নবা লম্বীশিং থিবা অসি খ্বাইদগী ফবা থবকশিংগী মনুংদা অমনি । হৌখিবা চহি খর অসিদা ঐখোয় য়াম্না চাউখৎলে । তৌগদবা থবক ময়াম অমসু লৈরি । হেন্না ফগৎহন্না অচৌবা বজেৎ দরকার ওই অমসুং মোনিতর তৌনবা ৱাখল্লোন হোংদোকপা মথৌ তাই । ভারতগী ৱারি অসি থাজবা অমনি । থাজবশিং অসিনা অপনবশিং নমখাইবা ঙমগনি । থাজবা অসিনা মীয়ামগী ৱাখল হোংহনবা ঙমগনি । থাজবা অসিনা য়াম্না য়াংনা চাউখৎহনবা ঙমগনি । মিলিনিয়ম দিবলপমেন্ত গোল অসি য়ানবা মতমদা ভারত অসি মালেমদা মীরোনবগী অমসুং অঙাং মশিং খ্বাইদগী য়াম্না শিবা লৈবাক অমা ওইরি। কন্না হোৎনবদগী, হৌখিবা চহি খর অসিদা শিবগী চাং হন্থরক্লে , মীরোনবী অমসুং অঙাংগী হকশেলগী মতাংদা ভারত অসি এস দি জিগী পান্দমশিং ফংনবা ঙমবগী থাক অমদা লৈরে অমসুং হায়নখিবা মতম ২০৩০দগী ঙনখৎনবা ফংবা ঙম্লগনি । ইনখৎলক্লিবা অঙাংশিংগী খনবা অমসুং মখোয়গী হকশেলগী য়াইফনবা অমসুং মখোয়না থেংনা খুদোংচাদবশিং ঙাকথোক্নবা থৌরম পায়খৎপা অহানবা লৈবাকশিংগী মরক্তা ভারতসু অমনি । ঐখোয়না কন্না হোৎনবগী মহৈ ওইনা ঐখোয়না নুপীশিংগী , অঙাংশিংগী অমসুং ইনখৎলক্লিবশিংগী হকশেলগী পায়খৎলিবা থবকশিং ২০১৫দগী শক খঙবা হৌখি । মসিগী ফোরম অসিগী শরুক অমা ওইনা লেতিন অমেরিকা অমসুং কারিবিয়ান লমদম অমসুং ভারতনা মালেমগী লাল্লোং চৎনবা হৌবগী থবকশিং মীয়ামদা উৎনবা ৱারেপ লৌবদা ঐ হরাওই । মসিগী থবকশিং অসিনা অতোপ্পা লৈবাকশিং ইথিল পীগনি অমসুং চাপ মান্নবা লাল্লোংশিং শেমগৎকনি । ঐখোয়গী লাইরিকশিংদা হায়নবা অমা লৈরি মদুদি ; “নুপীশিং ইকায়খুম্নবা মফম অদুদা ঈশ্বর লৈগনি” । লৈবাক অমগী মীয়াম, মরুওইনা নুপীশিং অমসুং অঙাংশিং লাইরিক হৈহল্লবা, মনিং তম্না হিংহল্লবা অমসুং শক্তি পীরবা অমসুং হকচাং ফহল্লবা মতমদা লৈবাক অদু নুংঙাইগনি হায়না ঐনা থাজৈ । ভারতকী তিকা থাবগী থৌরম অসি মসিগী ফোরম অসিদা মাইপাকপগী ৱারি অমা ওইনা পুখৎলকপা অসিদা ঐ অপেনবা পোকই । মিসন ইন্দ্রধনুসগী মখাদা হৌখিবা চহি অহুম অসিদা অঙাং মিলিয়ন ৩২.৮ অমসুং মীরোনবগী নুপী মিলিয়ন ৮.৪ তিকা থাখ্রে । য়ুনিভর্সেল ইমুনাইজেসন প্রোগ্রামগী মখাদা ঐখোয়না ভেকশিন মশিং ৭ দগী ১২দা হেনগৎলে । ঐখোয়গী ভেকশিনশিং অসিনা শিনিংঙাই ওইবা লায়নাশিং নইমোনিয়া অমসুং দাইরিয়া কোনশিল্লি । মরুপশিং, ২০১৪দা ঐগী সরকারনা ওফিস পায়রকপা মতমদা চহি অমদা মমা ৪৪,০০০ হেন্না অঙাং পোকপদা লৈখিদে । মমাশিংনা মীরোনবা মতমদা খ্বাইদগী ফবা চেকশিন–থৌরাংগী থবকশিং পায়খৎনবা ঐখোয়না প্রধান মন্ত্রী সুরকসিৎ মাত্রিভা অভিয়ান হৌদোক্লে । মসিগী খোঙজং অসিদা দোক্তরশিংনা থা অমগী মনুংদা নোংমগী মতম থবক তৌনবা ঐখোয়না দোক্তরদা খঙহল্লি। মসিগী খোংজং অসিগী মখাদা , অঙাং পোক্লবা মতুংদা চেক–অপ মিলিয়ন ১৬ পাংথোকখ্রে । লৈবাক অসিদা নৌনা পোকপা অঙাং মিলিয়ন ২৫ লৈরি । নৌনা পোকপা অঙাংশিং য়েংশিন্নবা লৈরিবা ঐখোয়গী মতিক চারবা সিস্তেমশিং অসিনা অখন্নবা নই–বোর্ন কিয়র য়ুনিত ৭৯৪গী খুৎথাংদা নৌনা পোকপা অঙাং মিলিয়ন অমা হেন্না চেকশিন্নবা শেন্নরি । ঐখোয়না থবক পায়খৎপগী মহৈ ওইনা , চহি মরিগী মমাংগা চাংদম্নবদা , ভারত্তা নোংমদা চহি ৫গী মখাদা লৈবা অহেনবা অঙাং ৮৪০ গী পুন্সি কনবা ঙম্লে । পোসান অভিয়ানগী মখাদা অঙাংশিংদা মচি ওইবা চিন্জাক ফংহল্লি । মসিনা মচি ওইবা চিন্জাক ৱাৎপা লৈতবা ভারত অমা ওইহন্নবা পান্দমদা তোঙান–তোঙানবা স্কিমশিং অমসুং থবকশিং অমত্তা ওইনা পুনশিনদুনা থবক তৌরি । অঙাংশিংগী পুন্সি মহিং ফগৎহন্নবা রাস্ত্রিয়া বাল শ্বাস্থিয়া কারয়াক্রাম পায়খৎলে । মসিনা হৌখিবা চহি মরিদা হকশেলগী চেক–অপ মিলিয়ন ৮০০ পাংথোক্লে অমসুং অঙাং মিলিয়ন ২০ রিফরেল ত্রিদমেন্ত লেম্না পাংথোকখ্রে । ঐখোয়না লেপ্তনা অৱাবা ওইরিবা ৱাফম অমনা অনা–লায়েংগী থবক্তা ইমুংশিংনা শেন য়াম্না চাদিং তৌবা অসিনি । মরম অদুনা ঐখোয়না অয়ুসমান ভারত য়োজনা হৌদোক্লে অমসুং অয়ুসমান ভারত অসি লাল্লোং অনি লৈরি । অহানবদা অনকপা লায়েংশঙ অমদা তঙাইফদবা হকশেলগী খুদোংচাবশিং ফংহনবা অমসুং হেল্থ অমসুং ৱেলনেস সেন্তরশিংগী খুৎথাংদা য়োগা অমসুং অফবা পুন্সি মহিংনা লমজিংদুনা হকচাং ফনা লৈহনবনি । হকশেলগী মতাংদা ঐখোয়গী লাল্লোং অসি মশা ফবা ভারত অমসুং অফবা চিন্জাক চাবা খোঙজং অসি মরুওইবা অমা ওইরি । মীয়াম্না লেম্না লায়নাশিং মশক খঙদোকপগী খুদোংচাবা ফংলি অমসুং হাইপর –তেন্সন, দাইবেতিস, ব্রিস্ত কেন্সর, সর্ভিক্স কেন্সর অমসুং ওরেল কেন্সর লায়েংবগী খুদোংচাবা পীরি । অনাবশিংনা মখোয়গী ময়ুম ময়াদা লেম্না হিদাক–লাংথকশিং অমসুং দাইনোস্তিক্কী খুদোংচাবা ফংগনি। ২০২২ ফাওবগী মনুংদা হেল্থ অমসুং ৱেলনেস সেন্তর লিশিং ১৫০ লিংখৎনবা ঐখোয়না পান্দম থম্লি । অয়ুসমান ভারতকী অতোপ্পা মশা অমদি প্রধান মন্ত্রী জন অরোগয়া য়োজনা অসিনি । মসিনা চহি অমদা ইমুং অমদা লুপা লাখ ৫ ফাওবগী হেল্থ ইন্সুরেন্স পীরি অমসুং লায়রবা মীওই মিলিয়ন ৫০০ রোম কোনশিল্লি । মশিং অসি কানাদা, মেক্সিকো অমসুং য়ু এস এগী অপুনবা মীশিংগা মান্নরবনি । স্কিম অসি হৌদোকপা চয়োল ১০গী মনুংদা ইমুং লাখ ৫ দা লুপা ক্রোর ৭০০ রোমগী লেম্না লায়েংবগী কান্নবা ফংহনখ্রে । ঙসি অসি গ্লোবেল য়ুনিভর্সেল হেল্থ কবরেজ দেনি , মী খুদিংমক হকশেলগী খুদোংচাবা ফংহন্নবা ঐখোয়না মখা তানা থবক তৌখিগনি হায়না ঐনা অমুক্কা হন্না হায়রি । রেজিস্তার তৌরবা অশা ৱার্কর মিলিয়ন ১ অমসুং অঙ্গনৱাদি নর্স মিদ ৱাইফস লাখ ২.৩২ য়াওনা ঐখোয়গী অকনবা নুপীগী হকশেলগী ৱার্করশিং লৈরি । মখোয় অসি ঐখোয়গী থবক-থৌরমশিংগী পাঙ্গলনি । ভারত অসি অচৌবা লৈবাক অমনি । রাজ্য খর অমসুং জিলা খরদি চাউখৎলবা লৈবাকশিংগা মান্ননা চাউখৎলি । অতোপ্পা খরনা শিংথাবা য়ানা থবক তৌই । ‘অস্পিরেসনেল দিস্ত্রিক’ ১১৭ মশক খঙদোক্নবা ঐনা ঐগী ওফিসিয়েলশিংদা খঙহনখ্রে । জিলা অমমমদা তিম অমমম শেমদুনা লাইরিক তম্বা, ঈশিং, সেনিতেসন, খুঙ্গং চাউখৎহবা, হকশেল অমসুং মচি ওইবা চিন্জাক্কী মতাংদা য়েংশিনগনি । অতোপ্পা দিপার্তমেন্তশিংগী খুৎথাংদা ঐখোয়না নুপীশিংদা অখন্নবা মীৎয়েং থম্বা স্কিম কয়া পায়খৎলি । ২০১৫ ফাওবা ভারতকী নুপী তঙ্খাই অমা চাক থোংনবা অনানবা শিং শীজিন্নখিদে । মসি ঐখোয়না উজৱালা য়োজনাগী মখাদা অহোংবা পুরক্লে অমসুং নুপী মিলিয়ন ৫৮দা চাক থোংনবা অনানবা শিং ফংহল্লে । ২০১৯ ফাওবদা ভারত অসিলমহাংদা খোঙহামদবা লৈবাক অমা ওইহন্নবা ঐখোয়না অকনবা মওংদা “শ্বাছ ভারত মিসন” পায়খৎলে । হৌখিবা চহী মরিদা খুঙ্গংদা সেনিতেসন অসি চাদা ৩৯ ওইরমবদগী চাদা ৯৫দা হেনগৎলে । হায়নবা অমা ঐখোয় ময়াম্না খঙলে মদুদি : নহাক্না নুপা অমা লাইরিক হৈহল্লবদি,নহাক মীওই অমা খক লাইরিক হৈহনবনি; অদুবু নহাক্না নুপী অমা লাইরিক হৈহল্লবদি ইমুং অদু হুপ্না লাইরিক হৈহনবনি । মসি ঐখোয়না “বেতি বচাউ বেতি পরাউ”দা থবক ওইনা ওন্থোকতুনা নুপীমচাশিংদা মহাক্কী খ্বাইদগী ফবা পুন্সি অমসুং লাইরিক তম্বা ফংনবা হোৎনরি । মসিগী মথক্তা , ঐখোয়না “সুক্যনা সামরিধি য়োজনা” কৌবা নুপীমচাশিংগী অপীকপা দিপোজিৎ সেভিং স্কিম অমা হৌদোক্লে । মসিদা একাউন্ত মিলিয়ন ১২.৬ হেন্না হাংদোক্লে অমসুং মসিনা নুপীমচাশিংগী তুংগী পুন্সিদা অশোয়-অঙাম থোক্তনবা হোৎনবদা মতেং পাংলি । ঐখোয়না প্রধান মন্ত্রী মাত্রি মাত্রু বন্দনা য়োজনা হৌদোকতুনা মীরোনবী অমসুং খোমজিংবগী মমা মিলিয়ন ৫০ হেন্না কান্নবা ফংহন্নবা পান্দম থম্লি । মসিনা মমাশিংনা অঙাং উনদ্রিঙৈ অমসুং উনরবা মতুংদা খুৎসুমল মাংখিবা কুপখৎনবা অমসুং মচি ওইবা চিন্জাক চানবা অমসুং মতিক চানা পোথানবা মখোয়গী বেঙ্ক একাউন্তশিংদা হকথেংননা কান্নবা পীরি । মমাংদা চাবোকপীশিংগী ছুতি চয়োল ১২ ওইরম্বা অদু ঐখোয়না চয়োল ২৬দা হেনগৎহল্লে । ২০১২৫ ফাওবগী মনুংদা ভারতকী জি দি পীগী চাদা ২.৫ হকশেলগী লমদা চাদিং তৌনবা ঐখোয়না থাজবা পীরি । মসিনা য়ু এস দোল্লর বিলিয়ন ১০০ হেন্না য়ৌগনি । মসিনা তাক্লিবদি সুপ্নগী চহি ৮গী মনুংদা হৌজিক লৈরিবা চাকথুং অসিদগী চাদা ৩৪৫ হেনগৎকনি হায়বনি । মীয়ামগী য়াইফনবা ঐখোয়না মখা তানা থবক তৌখিগনি । নুপীশিং, অঙাংশিং অমসুং নহারোলশিং অসি মখা তানা থৌসিলশিং অমসুং থৌরমশিংগী মরুওইবা অমা ওইখিগনি । মরুপশিং, মসিগী ফোরম অসিনা মথং নুমিৎ নিনি অসিদা মালেমগী মফম কয়াগী মাইপাক্লবা ৱারি ১২ খন্ন-নৈগনি হায়বা ঐনা খঙলে । মসি লৈবাকশিংগী মরক্তা ৱারি শানবা অমসুং ঐখোয়না অমনা অমদগী তম্নবগী খুদোংচাবা অমনি । স্কিল, ত্রেনিং, অহোংবা হিদাক-লাংথক, ভেকশিনশিং, লৌশিং অমসুং থবকশিং পীথোক-পীশিন তৌনদুনা লৈবাকশিংদা মতেং পাংনবা ভারতনা থৌরাং তৌদুনা লৈরি । হায়রিবা থবকশিং অসি খন্ননবা পাংথোক্কদৌরিবা মিনিস্তরশিংগী মীফমনা অফবা ফল পুরক্কনি হায়না ঐনা থাজবা থম্লি । মসিগী ফোরম অসিনা ঐখোয়গী থাজবশিং-সর্ভাইব-থ্রাইব-ত্রান্সফোর্ম অসি পাংথোক্নবা চুনবা ফিবম অমা শেমগৎলগনি । মীপুম খুদিংমক্তা হকশেলগীখুদোংচাবা ফংহন্নবা ঐখোয়না কৎথোকপা লোয়ননা থবক তৌগনি। ভারতনা চৎমিন্নরিবা লৈবাকশিংগা থবক তৌমিন্ননবা মতম চুপ্পদা লেপতুনা লৈরি । ঐখোয়গী মতেং অসি মীওইবা খুন্নাইদা শন্দোকপা ঙম্নবা ঐখোয় পুন্না থবক তৌমিন্ননবা মফম অসিদা শরুক য়ারিবশিং অমসুং ভরচুয়েলি শরুক য়ারিবশিংদা ঐনা হায়জরি । মসিগী অফবা থবক অসি পাকথোক-চাউথোক্নবাঐখোয়না পুন্না খুৎশম্নরসি । থাগৎচরি !